กสิกรฯยกระดับ มุ่งลูกค้าวิสดอม ลุยเพิ่มแชร์45%
กสิกรไทยยกระดับบริการเดอะวิสดอม เจาะลูกค้าบุคคลพิเศษกว่า 1.28 แสนราย ตั้งเป้าสิ้นปีนี้กวาดลูกค้าเป็น 1.3 ล้านล้านบาท เติบโต 10%
30 เม.ย. 2558

กสิกรไทยยกระดับบริการเดอะวิสดอม เจาะลูกค้าบุคคลพิเศษกว่า 1.28 แสนราย ตั้งเป้าสิ้นปีนี้กวาดลูกค้าเป็น 1.3 ล้านล้านบาท เติบโต 10%
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย เปิดเผยว่า ภาวะที่ดอกเบี้ยอยู่ในระดับต่ำ ส่งผลให้ผลิตภัณฑ์การลงทุนได้รับความสนใจมากขึ้นในกลุ่มลูกค้าวิสดอม หรือลูกค้าบุคคลพิเศษที่มีเงินฝากและเงินลงทุนกับธนาคารตั้งแต่ 10 ล้านบาทขึ้นไป โดยพบว่าผลิตภัณฑ์การลงทุนที่ซับซ้อน ซึ่งเป็นการลงทุนในกองทุนต่างประเทศนั้น มีอัตราการเติบโตถึง 70% โดยปัจจุบันลูกค้าวิสดอมมีสัดส่วนการลงทุนในเงินฝาก 50% และ 50% เป็นผลิตภัณฑ์การลงทุน จากมูลค่าสินทรัพย์ภายใต้การบริหาร 1.2 ล้านล้านบาท จำนวนลูกค้า 1.28 แสนราย
อย่างไรก็ตาม ปัจจุบันการแข่งขันของธุรกิจลูกค้าบุคคลพิเศษมีความเข้มข้นขึ้น เนื่องจากลูกค้าในกลุ่มนี้จะมีการถือครองผลิตภัณฑ์ต่อรายในสัดส่วนที่สูง คือ 5.6 ผลิตภัณฑ์/ราย ขณะที่ลูกค้า 1 รายจะมีการใช้บริการกับธนาคาร 4 แห่ง ทำให้กสิกรไทยต้องสร้างโอกาสในการดึงให้ลูกค้าใช้ธนาคารในสัดส่วนมากขึ้น
“ปัจจุบันส่วนแบ่งเงินในกระเป๋าของลูกค้าธนาคารอยู่ที่ 25-30% เราต้องการเพิ่มสัดส่วนให้สูงขึ้น ในปีนี้หากลูกค้ามีเงิน 100 บาท ต้องนำมาไว้ที่กสิกรฯ 40-45 บาท เราจะใช้วิธีการสร้างให้ลูกค้ามีความผูกพันกับกสิกรฯ มากขึ้น ผ่านเครือข่ายของเดอะวิสดอมเลานจ์ที่มี 100 สาขาทั่วประเทศ และมีผู้เชี่ยวชาญให้คำแนะนำในการบริหารเงิน 120 คน โดยในปีนี้ ธนาคารจะเพิ่มสัดส่วนลูกค้าบุคคลพิเศษในต่างจังหวัดให้เป็น 35% จากปีก่อนอยู่ที่ 30% ตามการขยายตัวของเศรษฐกิจในหัวเมืองใหญ่” นายปกรณ์ กล่าว
สำหรับกลยุทธ์ปีนี้ จะเน้นลูกค้าที่ต้องการลงทุนในสินทรัพย์ที่มีความซับซ้อน จะมีบริการที่ปรึกษาการลงทุนส่วนบุคคล ที่ผ่านหลักสูตรการวางแผนการเงิน (CFP) เพื่อให้คำแนะนำการลงทุนแบบเจาะลึก ตามเป้าหมายเพิ่มผลิตภัณฑ์ลงทุนเป็น 60% ให้ได้ในปีนี้ เพื่อผลักดันมูลค่าสินทรัพย์ภายใต้การบริหารจัดการ (AUM) ให้เพิ่มขึ้นเป็น 1.3. ล้านล้านบาท หรือเติบโต 10%
นอกจากนี้ ยังได้ยกระดับบริการไปอีกขั้นใน 2 รูปแบบ ทั้งด้านไลฟ์สไตล์และด้านการเงินการลงทุน โดยได้ร่วมมือกับพันธมิตรระดับอินเตอร์และพรีเมียมแบรนด์ เพื่อเป็นการสร้างความแตกต่างที่โดดเด่นเหนือกว่าคู่แข่ง